מארק וייט

מארק ולס וייט הבן (באנגלית: .Mark Wells White Jr; ) היה עורך דין ופוליטיקאי אמריקאי מטקסס, איש המפלגה הדמוקרטית, שכיהן כמזכיר המדינה ה-74 של טקסס בשנים 1973–1977, כתובע הכללי ה-46 של טקסס בשנים 1979–1983, ולאחר מכן ועד 1987 כמושל טקסס ה-43.
ראשית חייו
מארק וייט נולד בעיר הנדרסון שבטקסס, כבנם של מארק ולס וייט האב ושל שרה אליזבת וייט. הוא התחנך במערכת החינוך של יוסטון, בבית הספר היסודי על שם וודרו וילסון (כיום בית הספר בייקר מונטסורי), בחטיבת הביניים לניר, ובבית הספר התיכון למאר.

וייט למד באוניברסיטת ביילור שבוויקו, שם הוא היה חבר במועדון טיירון קוטרי (כיום סניף למבדה של אחוות פי-דלתא-טתא). ב-1965 הוא סיים את לימודיו בבית הספר למשפטים של ביילור.
ראשית הקריירה הפוליטית
בשנים 1966–1969 שימש וייט כעוזר התובע הכללי של טקסס. בהמשך הוא שב ליוסטון והחל לעסוק בעריכת דין במגזר הפרטי. עד 1972 הוא עבד עבור משרד עורכי הדין ג'יי ריינולדס ביוסטון. עם בחירתו של דולף בריסקו כמושל טקסס באותה שנה, החל וייט לגלות עניין בפוליטיקה המדינתית.
מזכיר המדינה של טקסס
ב-1973 מונה וייט כמזכיר המדינה של טקסס על ידי המושל דולף בריסקו. במקביל הוא שירת בדיוויזיית הרגלים ה-36 של משמר הלאומי של טקסס. כשהוצע לו המינוי, הופתע וייט, שכן הוא סבר שבריסקו התכוון להציע לו תפקיד כלשהו במשרד מזכיר המדינה ולא את תפקיד המזכיר עצמו. בריסקו היה שבע רצון מתפקודו של וייט כמזכיר המדינה, שיחד עם סגן המושל ביל הובי שימש כאיש הקשר של בריסקו בסנאט של טקסס. הצלחתו לשכנע מחוקקים לתמוך בהצעות חוק של המושל הובילו לבחירתו לתפקידיו הבאים.

במהלך כהונתו כמזכיר המדינה, שאחד מתפקידיו הוא פקיד הבחירות הראשי של המדינה, ייעל וייט את הפעילות המשפטית והפך את השירותים לגמישים יותר לציבור במהלך כהונתו. ב-1977 נבחר וייט לנשיא האגודה הלאומית של מזכירי המדינה, התפקיד הבכיר ביותר בארגון זה, ולפני כן הוא נבחר כמזכיר הארגון וכגזבר שלו.

התובע הכללי של טקסס
וייט כיהן כמזכיר המדינה עד 1977, ואז התפטר כדי להתמודד על תפקיד התובע הכללי של טקסס, תפקיד בו הוא כיהן עד 1983. בתחילה הוא הביס בבחירות המקדימות של המפלגה הדמוקרטית את יושב הראש לשעבר של בית הנבחרים של טקסס פרייס דניאל הבן, בנו של המושל לשעבר פרייס דניאל האב, ובבחירות הכלליות הוא ניצח בקלות את מועמד המפלגה הרפובליקנית ג'יימס בייקר, לימים בעל תפקידים רבים בממשליהם של הנשיאים רונלד רייגן וג'ורג' בוש האב. וייט גרף 1,249,846 קולות מול 999,431 הקולות של בייקר.

כתובע הכללי וכפקיד אכיפת החוק הראשי של המדינה, שימש וייט כיושב ראש שותף של ועדת התיאום הפדרלית-מדינתית לאכיפת החוק, והיה חבר במועצת המושל למאבק בפשע המאורגן. ברמה הלאומית הוא נבחר במאי 1981 כיושב ראש הוועידה הדרומית של התובעים הכלליים המדינתיים.
מושל טקסס
בחירתו
וייט החליט שלא להתמודד על תקופת כהונה שנייה כתובע הכללי, אך בחר להתמודד בבחירות המקדימות ב-1982 על משרת מושל טקסס מול עמיתו הדמוקרט בוב ארמסטרונג, שסיים אז תקופת כהונה של 12 שנים כנציב הקרקעות של המדינה, ולאחר מכן התמודד מול המושל המכהן ביל קלמנטס, המושל הרפובליקני הראשון של טקסס מאז תקופת השיקום. בבחירות הכלליות הוא הביס את קלמנטס על רקע דאגות בנוגע לנתוני הכלכלה הנמוכים והמחסור בתמיכה בקלמנטס מצד אוכלוסיית המיעוטים. וייט זכה בבחירות ב-1,697,870 קולות מול 1,465,937 הקולות של קלמנטס, בשנה בה נבחרו הדמוקרטים בטקסס לכל המשרות ברמה המדינתית, החל מהסנאטור לויד בנטסן שנבחר לתקופת כהונה שלישית של שש שנים בסנאט, וכלה בסגן המושל הוותיק ביל הובי.
כהונתו
ממוזער|250px|וייט באוסטין, 1983.
וייט כיהן כמושל טקסס ה-43 מינואר 1983 ועד ינואר 1987. דאגותיו המרכזיות היו הכלכלה והחינוך. בהתמקדות במשאבים של טקסס, עלה בידו לפעול לפתרון בעיות רבות איתן התמודדה המדינה מאז ראשית שנות ה-80. כלכלת טקסס בראשית ובאמצע עשור זה חוותה טלטלות. מחירי הנפט צנחו וגרמו לטקסס להיות במצב של שפל. מצב זה הוביל את וייט להניח יסודות לכלכלה מגוונת יותר, ובכך היא הייתה תלויה פחות בתנודות של ענף כלכלי אחד.

במהלך תקופת כהונתו של וייט כמושל חגגה טקסס את יובל 150 השנים להיווסדה והוא ניהל את אירועי החגיגות.

בין המינויים שעליהם החליט וייט היו אלמה סלינס אנדר  שמונתה על ידו כאישה ההיספנית הראשונה שכיהנה כשופטת בבית משפט מחוזי מדינתי. וייט גם מינה ב-1983 את מיירה מקדניאל  כאפרו-אמריקאית הראשונה בתפקיד היועצת הכללית למושל, וב-1984 הוא מינה אותה כמזכירת המדינה של טקסס.

כשהושבע וייט כמושל, דורגה טקסס כאחת המדינות האחרונות ברשימות הדירוג למבחני ה-SAT ובשכר המורים. לאחר כניסתו לתפקיד הוא מינה מיד ועדה לחינוך ציבורי, כינס מושב מיוחד של בית המחוקקים ב-1984, ופעל יחד עם המחוקקים להעביר את חוק ההזדמנויות בחינוך.

בהתמקדותו בחינוך, עלה בידו של וייט להפוך את טקסס ל"מדינת העתיד", תוך התייחסות למשאב החשוב ביותר שלה, הילדים.

בחירות 1986
בבחירות של 1986 נוצח וייט על ידי המושל לשעבר, הרפובליקני ביל קלמנטס, שקדם לו בתפקיד. היו שסברו שמדיניות "לא עובר, לא משחק" , שעל פיה כישלון של התלמידים במבחנים הובילה למניעת השתתפותם בפעילויות ספורט ואומנות של בתי הספר, הובילה להפסדו של וייט בבחירות. בבחירות הכלליות זכה קלמנטס ב-1,813,779 קולות מול 1,584,515 הקולות של וייט.
שנותיו האחרונות
לאחר תום כהונתו כמושל, עבד וייט במשרד עורכי הדין "קק, מאהין וקייט" . ב-1990 הוא ניסה להתמודד שוב על משרת המושל, אך הפעם הובס בבחירות המקדימות של הדמוקרטים על ידי גזברית המדינה אן ריצ'רדס, שהביסה את ג'ים מטוקס בסיבוב השני ואת מועמד הרפובליקנים, קלייטון ויליאמס, בבחירות הכלליות.

בנוסף לעיסוקו בעריכת דין היה וייט יושב ראש מועצת המנהלים של מחוז החינוך העצמאי של יוסטון. ב-2010 הביע וייט את תמיכתו בקיום משפט שלאחר המוות לקמרון טוד וילינגהאם , שרבים האמינו שהוא הורשע בשגגה והוצא להורג על רצח שלוש בנותיו. בפעם הראשונה, וייט, שלפני כן היה תומך בעונש המוות, ושבתקופת כהונתו כמושל התקיימו 22 הוצאות להורג, הביע בגלוי את תמיכתו בביטול עונש המוות, ולו בשל האפשרות שיורשעו נידונים למוות בשגגה.
חיים אישיים
ב-1966 נשא וייט לאישה את לינדה גייל, ולשניים נולדו שלושה ילדים. בנו של וייט, אנדרו, התמודד ב-2018 בבחירות למשרת מושל טקסס, הגיע למקום השני בבחירות המקדימות של הדמוקרטים, ונוצח בסיבוב השני.

מארק וייט נפטר בביתו שביוסטון ב-5 באוגוסט 2017. הוא נטמן בבית הקברות של מדינת טקסס שבאוסטין, בטקס שבו נכחו בין השאר שלושה מושלי טקסס לשעבר: הנשיא לשעבר ג'ורג' ווקר בוש, ריק פרי, אז מזכיר האנרגיה של ארצות הברית, והמושל המכהן גרג אבוט. ארונו הוצב במשך שלוש שעות בקפיטול מדינת טקסס, ואז חלקה לו כבוד ידידתו לוסי באיינס ג'ונסון, בתו של הנשיא לשעבר לינדון ג'ונסון.

ב-2016 נפתח ביוסטון בית ספר יסודי שנקרא על שמו של וייט.

ב-1985 הופיע וייט בהופעת קמע בתפקיד עצמו בסדרת הטלוויזיה דאלאס.

קישורים חיצוניים

 מארק וייט באתר אגודת המושלים הלאומית 
 מארק וייט באתר The Political Graveyard 


הערות שוליים

קטגוריה:אמריקאים ילידי טקסס
קטגוריה:בוגרי אוניברסיטת ביילור
קטגוריה:מושלי טקסס
קטגוריה:מושלי מדינות ארצות הברית מהמפלגה הדמוקרטית
קטגוריה:התובעים הכלליים של טקסס
קטגוריה:מזכירי המדינה של טקסס
קטגוריה:עורכי דין אמריקאים במאה ה-20
קטגוריה:אישים הקבורים בבית הקברות של מדינת טקסס
קטגוריה:אמריקאים שנולדו ב-1940
קטגוריה:אמריקאים שנפטרו ב-2017